Magyar Természetvédők Szövetsége
[bookmark: _Toc0]A civilek üdvözlik Gajdos László határozott kiállását az új génkezelési technikák ellen
Az élő környezetért felelős miniszter egyértelművé tette: az új génkezelési technikákkal előállított szervezetek jogi és biológiai értelemben is GMO-k. Az Élő Környezetért Felelős Minisztérium nem ért egyet az elfogadott uniós deregulációval, és kormányzati döntés esetén kész előkészíteni az Európai Unió Bíróságához forduláshoz szükséges peranyagot.
A Greenpeace Magyarország, a Magyar Biokultúra Szövetség és a Magyar Természetvédők Szövetsége üdvözli Gajdos László élő környezetért felelős miniszter egyértelmű állásfoglalását az új génkezelési technikákkal előállított növények uniós szabályozásáról. A miniszter a civileknek írt válaszlevelében megerősítette: a GMO-mentes mezőgazdaság védelme pártpolitikától függetlenül kiemelten fontos Magyarország számára.
Gajdos László világosan fogalmazott az NGT-növények megítéléséről:
„Az új génkezelési technikákkal (NGT) előállított szervezetek – mind jogi, mind biológiai értelemben – géntechnológiával módosított szervezetek.”
A miniszter szerint az Európai Unió által elfogadott új szabályozás nem biztosítja megfelelően az emberek, a környezet és a mezőgazdasági termelők védelmét. A levél rámutat: az NGT1 és az NGT2 kategóriába sorolt növényeket nem az újonnan létrehozott tulajdonságaik és lehetséges kockázataik, hanem elsősorban a végrehajtott genetikai módosítások száma és jellege alapján különbözteti meg.
A minisztérium különösen aggályosnak tartja, hogy az NGT1 kategóriába sorolt növények esetében nem lenne szükség a hagyományos GMO-kra vonatkozó előzetes kockázatértékelésre és megfelelő fogyasztói jelölésre. Gajdos László hangsúlyozta:
„Kockázatértékelés és megfelelő jelölés nélkül nem lehet ilyen szervezeteket elengedni, ezt a minisztérium nem támogatja.”
A három civil szervezet álláspontja szerint a miniszteri válasz fontos megerősítése annak, hogy a magyar GMO-mentes mezőgazdaság védelme továbbra is széles körű nemzeti ügy. Az innováció támogatása nem jelentheti az elővigyázatosság elvének, az átláthatóságnak, a fogyasztók tájékoztatásának és a gazdálkodók érdekeinek feladását.
A Greenpeace Magyarország, a Magyar Biokultúra Szövetség és a Magyar Természetvédők Szövetsége nemrég Magyar Péter miniszterelnökhöz fordult. Nyílt levelükben arra kérték a Kormányt, hogy védje meg Magyarország GMO-mentes mezőgazdaságát, kezdjen egyeztetést az NGT-rendeletet szintén ellenző tagállamokkal, és forduljon az Európai Unió Bíróságához az új szabályozással szemben.
Gajdos László válasza most azt is egyértelművé tette, hogy az Élő Környezetért Felelős Minisztérium szakmailag készen áll a jogi fellépés előkészítésére:
„Az Élő Környezetért Felelős Minisztérium készen áll, és a Kormány ez irányú döntése esetén a bírósági peranyagot előkészíti.”
A három civil szervezet szerint a jelenlegi helyzetben az Európai Unió Bíróságához fordulás jelenti az egyetlen érdemi lehetőséget arra, hogy Magyarország megvédje GMO-mentes mezőgazdaságát, a biogazdálkodókat, a fogyasztók választási szabadságát és a hazai élővilágot. Hasonló ügy, hogy a brit törvényszék (High Court) jogellenesnek találta az NGT-k deregulációját végrehajtó brit szabályozás elfogadásának módját, elsősorban a címkézés és a nyomonkövethetőség elégtelen vizsgálata miatt.[1]
A szervezetek ezért várják a Kormány pozitív döntését a jogi eljárás megindításáról. Egyúttal arra kérik a Kormányt, hogy haladéktalanul kezdjen egyeztetéseket azokkal az országokkal, amelyek Magyarországgal együtt elutasították az NGT-rendeletet. Magyarország mellett Ausztria, Horvátország, Románia, Szlovákia és Szlovénia is a szabályozás ellen szavazott; a civilek várakozása szerint közülük több ország is csatlakozhatna egy közös vagy összehangolt jogi fellépéshez.
A civilek hangsúlyozzák: az NGT-vel előállított növények nem válnak GMO-mentessé attól, hogy az uniós jogalkotók egy részüket kivonják a jelenlegi GMO-engedélyezési, kockázatértékelési, nyomonkövetési és jelölési követelmények alól. A magyar GMO-mentesség tényleges megőrzéséhez ezért már nem elegendő a politikai állásfoglalás: konkrét és gyors kormányzati döntésre van szükség. 
Gajdos László civileknek írt válaszlevele letölthető itt. 
Jegyzetek: [1] https://www.gmwatch.org/en/106-news/latest-news/20674-victory-uk-high-court-finds-government-failed-to-properly-assess-gene-editing-deregulation

